## L’Hospital General de València incorpora la cirurgia robòtica per a l’implant total i parcial de pròtesi de genoll

*** El robot oferix al cirurgià una planificació basada en un estudi previ de tac tridimensional per a la màxima precisió en la col·locació de la pròtesi de genoll
* Des que en 2023 es va incorporar este robot quirúrgic, s’han realitzat unes 100 artroplàsties de maluc i ara s’ha adaptat també per a les intervencions de genoll**

L’Hospital General de València és el primer hospital públic de la Comunitat Valenciana que compta amb un robot ortopèdic per a cirurgia protètica de maluc i de genoll que incorpora una planificació basada en un estudi previ de tac tridimensional.

A més, és un dels cinc centres en l’àmbit nacional que compta també amb la disponibilitat del programari per a la implantació de pròtesis parcials de genoll.

Tal com ha explicat el cap del Servici de Cirurgia Ortopèdica i Traumatologia, Lorenzo Hernández, “este robot es diferencia d’uns altres perquè la seua tecnologia aporta una planificació prèvia en tres dimensions de l’anatomia del membre inferior, no es basa en un sol pla com els estudis radiogràfics clàssics”.

D’esta manera, l’estudi digital preoperatori permet avaluar la pròtesi en moviment sobre la imatge digital i detectar qualsevol problema o xoc durant el seu funcionament, així com qualsevol variació anatòmica present en cada cas.

“Té en compte l’angulació anatòmica i mecànica existent entre el maluc, el genoll i el turmell del membre inferior, la qual cosa permet una precisió mil·limètrica durant la cirurgia per a dur a terme una implantació de la pròtesi exacta, amb la qual cosa s’aconseguix una alineació funcional per a la millora clínica i de qualitat de vida a llarg termini”, ha afegit Hernández.

D’esta manera, el cirurgià té un control total sobre la posició final de la pròtesi, sobre l’angulació dels seus components i, a més, tenint en compte la laxitud dels lligaments del genoll, la qual cosa li permet aconseguir una pròtesi perfectament balancejada en totes les dimensions.

**Sincronització i precisió**

Com la cirurgia es planifica d’acord amb un estudi molt precís de l’articulació, permet localitzar el lloc exacte per a realitzar una millor implantació i seleccionar les talles protètiques que millor s’adapten a l’anatomia de cada pacient.

Abans de la cirurgia, al pacient se li apliquen uns sensors que capten la seua anatomia i que se sincronitzen amb el robot, per tal de detectar el posicionament dels components femoral i tibial en tot el rang del moviment i aportar informació en tres dimensions de manera dinàmica durant la cirurgia.

Com el robot ja està sincronitzat amb l’anatomia del pacient, el cirurgià introduïx manualment el braç robòtic i, quan arriba al genoll, ja es posa en la posició adequada. El robot impedix errors, evita que el cirurgià danye parts toves pròximes i evita variacions en la posició protètica que s’han predeterminat. Si es dona una orde que no és adequada respecte a la planificació prequirúrgica, el braç robòtic n’impedirà l’execució.

“Podem adaptar els talls ossis segons la laxitud dels lligaments del genoll, el grau de flexió d’este o les desviacions anatòmiques vares o valgues que presente cada pacient, i triar el posicionament perfecte dels components per a assegurar una pròtesi ben balancejada, que proporcione una estabilitat correcta amb un rang ampli de moviment i adequada a l’anatomia del pacient”, ha remarcat Hernández.

El robot també compta amb tecnologia hàptica, que, al simular respostes tàctils, ajuda a preservar més os, protegir les parts toves i evita produir mal no intencionat.

**100 cirurgies robòtiques de maluc**

La Unitat de Maluc de l’Hospital General ja ha dut a terme unes 100 intervencions de maluc amb cirurgia robòtica, des que va implantar el robot quirúrgic l’octubre de 2023.

La utilització del braç robòtic en cirurgia ortopèdica permet un postoperatori més ràpid i confortable, reduïx el dolor i el temps d’ingrés. A més, disminuïx la taxa de revisió de l’implant, riscos de complicacions o fallades precoces o, fins i tot, la taxa d’afluixament a llarg termini.

El benefici que esta plataforma robòtica té per als pacients s’ha ampliat per a realitzar també intervencions de genoll, instal·lant el programari corresponent i adaptant el programa per a esta comesa.

Fecha: 30/01/2025